Polisieman in hof vir vrou se skietdoodBantu Mchunu. Foto: Verskaf Die polisiebeampte verbonde aan die Germiston-polisie se georganiseerde misdaadeenheid aan die Oos-Rand wat na bewering sy vervreemde vrou Saterdag 14 keer met sy dienspistool geskiet het, het Maandag in die hof verskyn. Bantu Mchunu staan tereg op aanklag van moord wat as ŉ skedule 6-misdryf aangehoor word. Hy het vlugtig in die Vosloorus-landdroshof verskyn, waarna die saak tot 15 Augustus uitgestel is vir sy formele borgtogaansoek. Hy bly in aanhouding by die Vosloorus-polisiestasie. Maroela Media het vroeër berig Mchunu, ŉ adjudant-offisier, en sy 42-jarige vrou was besig om te skei. Sy vrou het by haar suster in Vosloorus gewoon waar hy Saterdag in sy amptelike motor opgedaag het. Die beampte het sy vrou glo 14 keer geskiet voordat hy in sy motor gevlug het. Die vrou is op die toneel dood. Mchunu het die voertuig se opsporingstoestel ontkoppel en die polisie tot Sondagaand ontduik. Hy het homself omstreeks 18:40 aan die polisie oorgegee.